Мыекъопэ прокуратурэр | Адыгэ Макъ\nТранспортыр щынэгъончъэным ылъэныкъокIэ хэбзэгъэуцугъэр зэрагъэцакIэрэм епхыгъэ уплъэкIунхэр Мыекъопэ къэлэ прокуратурэм зэхищагъэх.\nУплъэкIунхэр окIофэхэ цIыф­хэр транспортымкIэ къезыщэкIыхэрэ организациищымэ хэукъоныгъэхэр къащыхагъэщыгъэх. Хэбзэгъэуцугъэм къыди­лъытэу транспортнэ инфраструктурэм ипсэуалъэхэр ыкIи транспортыр щынэгъончъэнымкIэ планым икъоу дэлэжьагъэхэп. Ащ нэмыкIэу транспортыр щынэгъончъэнымкIэ юридическэ лъапсэ зиIэ пащэхэм водительхэм аттестацие арагъэкIугъэп.\nЗэфэхьысыжьхэм къызэрагъэ­лъэгъуагъэмкIэ, организациехэу хэукъоныгъэхэр къызыхагъэщыгъэхэм прокуратурэм унашъохэр афишIыгъэх, хэукъоныгъэхэр дагъэзыжьыгъэх, лажьэ зиIэхэм дисциплинарнэ пшъэдэкIыжь арагъэхьыгъ.\nКраснодар краим ит къалэу Новокубанскэ щыщ кIалэу илъэс 19 зыныбжьым ылъэныкъокIэ Мыекъопэ къэлэ прокуратурэм уголовнэ Iоф къызэIуихыгъ. Наркотик зыхэлъ пкъыгъохэр хэбзэнчъэу къызIэкIигъэхьан гухэлъ зэриIагъэм фэшI ар агъэмысэ.\nХьыкумым зэригъэунэфыгъэмкIэ, 2018-рэ илъэсым жъоныгъуакIэм кIалэм ынэгу аримыгъэлъэгъоу интернет сайтымкIэ наркотикхэр къезыгъэкIокIыщтыгъэ бзэджэшIэ купым хэхьагъ. Ащ синтетикэ зыхэлъ наркотикхэр Мыекъуа­пэ гъэбылъыпIэхэм ащигъэтIылъын фэягъ. ЗэкIэмкIи наркотик щыхьэгъитIу гъэбылъыпIэм щигъэтIылъыгъэх, адрэ щыхьэгъэ 28-р «закладкэ» ышIыгъ, ыужкIэ ар IуигъэкIын гухэлъ иIэу.\nКъэралыгъо гъэпщынакIом ышIыгъэ унашъом хьыкумым дыригъэштагъ ыкIи илъэси 10 хьапс кIалэм тырилъхьагъ.\n2018-рэ илъэсым IофшIэным къыкIэкIорэ лэжьапкIэр игъом ыкIи икъоу цIыфхэм аIэкIэгъэхьэгъэнымкIэ ахэм яфитыныгъэхэр къызэраухъумэхэрэм лъыплъэгъэныр прокуратурэм ипшъэрылъ шъхьа­Iэхэм ащыщыгъ.\nПрокуратурэм уплъэкIунэу ышIыгъэхэм яшIуагъэкIэ предприятие 16-мэ яIофышIэ нэбгырэ 360-мэ арамытыгъэ лэжьапкIэу сомэ миллион 13-м ехъур къафарагъэгъэзэжьыгъ.\nГущыIэм пае, прокуратурэм иунашъокIэ ФГБНУ-у «Адыгэ научнэ-ушэтэкIо мэкъумэщ институтым» иIофышIэ нэбгырэ 61-м ялэжьапкIэу сомэ миллиони 6-м ехъур аратыжьыгъ.\nУплъэкIунхэм къакIэлъыкIоу сомэ мин 394-рэ зытефэгъэ административнэ пшъэдэкIыжьыр пэщэ 81-мэ атыралъхьагъ.\nТым ифитыныгъэхэр Iахыгъэх\n2018-рэ илъэсым гражданскэ ыкIи административнэ Iоф 357-рэ къэлэ прокуратурэм хьыкумым иапэрэ инстанцие щызэхифыгъ.\nГущыIэм пае, Мыекъуапэ щыщ бзылъфыгъэм хьыкумым зыфигъэзагъ ишъхьэгъусэ тым ифитыныгъэхэр Iа­хынхэу. Бзылъфыгъэм хьыкумым зыфи­гъэзэным лъапсэ фэхъугъэр тым бэшIагъэу ипшъэрылъхэр зэримыгъэцакIэхэрэр ары. Сабыим дэгущыIэщтыгъэп, игъэсэныгъэ-пIуныгъэ дэлэжьагъэп, мылъкукIэ дэIэпыIагъэп, кIэлэпIупкIэу сомэ мин 300-м нэс ымытыгъэу телъ.\nПрокурорыр мы Iофым зыхаплъэм, унашъо ышIыгъ тым ифитыныгъэхэр Iыхыгъэнхэу. Хьыкумым гъэп­щынакIом ды­ригъэштагъ ыкIи унашъом кIуачIэ иIэу къыгъэнагъ.\nМиллион 17 фэдиз зэрарыр къаIахыжьыщт\nБзэджэшIагъэ зэрахьэзэ къэралыгъом зэрарэу къыфахьыгъэм икъегъэгъэзэжьынкIэ прокуратурэм Iофыгъо макIэп зэшIуихырэр.\n2018-рэ илъэсым Мыекъопэ къэлэ прокуратурэм игукъэкIыкIэ дэо тхылъи 5-мэ хьыкумыр ахэплъагъ ыкIи ахэмкIэ унэшъо гъэнэфагъэхэр ышIыгъэх.\nЗэрагъэунэфыгъэмкIэ, лажьэ зиIэхэу къыхагъэщыгъэ юридическэ лицэхэм ыкIи мэкъумэщ-фермерскэ хъызмэтшIапIэхэм япащэхэм тхылъ нэпцIхэр ашIыхи, хэбзэIахьхэр атыгъэхэп, ащ къыхэкIэу къэралыгъом зэрарэу сомэ миллион 17 фэдиз рагъэшIыгъ.\nПрокурорым иунашъо хьыкумым дыригъэштагъ ыкIи мылъкум къырагъэгъэ­зэжьыгъ.